મુખ્યમંત્રી વિજય રૂપાણીએ પણ કળશને ખભે રાખ્યો હતો. દરમ્યાન અમદાવાદ શહેરમાં ભવ્ય અસ્થિકળશ યાત્રા કાઢીને સ્વ.વાજપેયીની અસ્થિનું સાબરમતી નદીમાં ભાવભીની શ્રધ્ધાંજલિ વચ્ચે શાસ્ત્રોક્ત વિધિ અને મંત્રોચ્ચાર સાથે વિસર્જન કરાયું હતું. આ પ્રસંગે મુખ્યમંત્રી વિજયભાઇ રૂપાણીએ સ્વ.અટલજીની યાદમાં સાબરમતી નદીના કિનારે જયાં અસ્થિ વિસર્જન કરાયું છે ત્યાં અટલ ઘાટ બનાવવાની જાહેરાત પણ કરી હતી. મુખ્યમંત્રી વિજયભાઇ રૂપાણીના હસ્તે સ્વ. અટલજીની અસ્થિનું ભારે શ્રધ્ધા સાથે વિસર્જન કરવામાં આવ્યું હતું. સાબરમતી નદીમાં સૌથી પહેલા સ્વ.અટલજીના અસ્થિનું વિસર્જન કરાયા બાદ રાજ્યની અન્ય ૬ નદીઓમાં પણ અટલજીનાં અસ્થિનું વિસર્જન કરવામાં આવશે. ઉલ્લેખનીય છે, પૂર્વ વડાપ્રધાન અટલ બિહારી વાજપેયીનાં નિધન બાદ તેમનાં અસ્થિઓને દેશભરની પવિત્ર અને મુખ્ય નદીઓમાં વિસર્જન કરવામાં આવી રહ્યું છે, તેના ભાગરૂપે આજે અમદાવાદની સાબરમતી નદીમાં સ્વ. અટલજીના અસ્થિ વિસર્જનનો કાર્યક્રમ યોજાયો હતો. આ પહેલા વાઘાણી અસ્થિ કળશ લઈને એરપોર્ટ પર પહોંચ્યા ત્યારે ભાજપના કાર્યકરો અને સરકારના મંત્રીઓ એરપોર્ટ પહોંચી ગયા હતા. એરપોર્ટથી તેમના અસ્થિ કળશને લેવા માટે મુખ્યમંત્રી વિજય રૂપાણી પણ ત્યાં પહોંચ્યા હતા. એરપોર્ટથી ખાડીયા ગોલવાડ ખાતે અસ્થિ કળશ લાવવામાં આવ્યો હતો. ગોલવાડ-ખાડિયાથી અસ્થિ કળશ યાત્રા રાયપુર ચકલા, રાયપુર દરવાજા, ઢાળની પોળ, મ્યુનિસિપલ કોર્પોરેશન, ખમારા, લોકમાન્ય તિલક ગાર્ડન થઇને સાબરમતી રિવરફ્રન્ટ પર આવી હતી. અહીંથી સાબરમતી સુધી ભવ્ય અસ્થિ કળશ યાત્રા નીકાળવામાં આવી હતી. અસ્થિ કળશ યાત્રામાં પણ ભાજપના કાર્યકરો અને નેતાઓ ઉપરાંત વિવિધ ક્ષેત્રના મહાનુભાવો, સાધુ-સંતો અને મહંતો પણ જોડાયા હતા. અસ્થિ કળશ યાત્રામાં જોડાયેલા લોકો દ્વારા અટલજી અમર રહોના જોરદાર નારાઓ લગાવવામાં આવ્યા હતા.